Skallagrímur tapaði fyrir KB á heimavelli Lið Skallagríms laut í gras gegn liði KB frá Breiðholti á Skallagrímsvelli í Borgarnesi í gærkvöld , 1 - 2 . Fyrri hálfleikur var fremur tíðindalítill og var markalaust í hálfleik . Breiðhyltingar voru fyrri til að skora í seinni hálfleik og komust í 0 - 1 á 65. mínútu . Ekki leið að löngu þar til heimamenn jöfnuðu leikinn og skoraði jöfnunarmarkið Viktor Ingi Jakobsson á 68. mínútu . Í kjölfar marksins hresstist leikur Borgnesinga nokkuð og fengu þeir góð færi á næstu mínútum . Ólánið elti hins vegar Skallagrímsmenn því fimm mínútum síðar varð varnarmaðurinn Sveinbjörn Guðlaugsson fyrir því óhappi að skora sjálfsmark sem kom KB í 1 - 2 . Ekki urðu fleiri mörk í leiknum og því hlotnuðust Breiðhyltingum öll stigin þrjú sem í boði voru . Fyrsta tap Skallagríms á heimavelli á leiktíðinni var því staðreynd . Skallagrímur féll niður í 5. sæti B-riðils 4. deildar karla eftir tap gærkvöldsins en liðið er með átta stig . Næsti leikur Borgnesinga er í Stykkishólmi á þriðjudaginn þegar þeir mæta sameiginlegu liði Snæfells / Geislans í sannkölluðum Vesturlandsslag .